Kamu bisa jelasin ke aku soal Fabalisa dalam bahasa nias?

Lamane sasese laŵa'ö ba mbanuada ba Danö Niha, "Naso walukhasa, ba so wabalisa". Ba Danö Niha, fabalisa lö sifabö'ö ba danö bö'ö misa, no sifagölö. Fabalisa, sambua wefao ma fa'owulo si tebato, me oi latörö lalara zamösana. Fefu zauri masaliŵa-liŵa badanö simane niha urifö utundru'u ma sinumbua samuza inötö ba so wabalisa, ba li indonesia perpisahan, so dombua lala ma eluaha wabalisa molo'ö inötö, so wabalisa ba zisambua inötö tola ara (li indonesia lama)  ba tola alio ma sabata (li indonesia sebentar) ba so wabalisa sagötö tanö ya'ia da'ö lösa'e tola falukha mangawuli.

Fabalisa ha ba zisambua inötö

Töinia fabalisa, tenga saoha ba gotalua niha, afökhö wabalisa simane bagotalua fongambatösa, fahuwusa, fabanuasa, ba yamendrua manö fabalisa sara. Fabalisa ba zisambua inötö, eluahania samuza ma'ökhö miföna mutötöna watola zui falukha, asese alua da'a ba wabalisa zifahuwu, fabalisa dalifusö simöi mangalui fa'auri ba danö rato,fabalisa ndaono khö zatuania börö wangalui fa'atua-tua yefonasi, fabalisa börö möi nihalö, batanö bö'önia. Fabalisa eluaha nia so zofanö ba so niröi

Ba ginötö si no numalö so lailö si tehöngö ba Danö Niha, si lö aetu la anunösi na so wabalisa, sinunö sanguma'ö;

Ba hiza nafabali mburu'u ba nafaröi wune hawu, nifa'anö (Ciptaan) Al. Harefa.

Ya'e döi zinunö ma lailö nia:

===BA HIZA NAFABALI MBURU'U   Ciptaan: Al Harefa===

1.  Ba hiza na fabali mburu'u,   ba na faröi wune hawu,   fabali fa'ero hulu,   faröi fabe haru-haru.    Mangona fao dawa hörö,   fangona soroi badödö,   ba dödöra agafökhö,   hewae lö la'oroma'ö.

Reff//:  Mofanö tenga ni'odödögö,   faröi tenga sifa'udu,   ha me fabö'ö lala wofanö,   orudu ba dödö.

2.  Manö nafaröi zifahuwu,   na faröi zisara tödö,   ba sauli itörö tödö,   wefaora sinonumalö.   Mangona fao dawa hörö,   fangona soroi badödö,   ba dödöra agafökhö,   hewae lö la'oroma'ö.

Molo'ö lailö ma fehede nifa'anö bazinunö da'a hulö ibe,e duma-duma hewisa ia zi fabali, wa tenga fabali ni odödögö ma tenga fabali sara inötö aefa da'ö so wanötöna falukha ba ginötö si so föna.

Fabalisa ba zisambua inötö, no tenga sibai fa'afökhö ba niha si fabali ba ginötö iada'a, na meföna ba si fabali sabata ma zui si fabali sagötö tanö, no fagölö fa'afökhö, hiza so zanguma'ö, "aröu ba hörö, ahatö ba dödö," simane ma'ökhö, he si so ba mbanua saröu sibai, ba no tola falukha ba zi mamö'i hörö, moroi ba botoŵa si no sökhi sibai, ya'ia da'ö, hape ( gawai ).